Anno Domini millesimo quadrigentesimo [quadringentesimo ] sexagesimo, die quartadecima mensis septembris, statuta sunt haec apud Cistercium, in eiusdem Cisterciensis Ordinis Capitulo generali. ELECTIONUM CONFIRMATIONES 1.   Electionem, promotionem et installationem de persona fratris Ymberti de Sancto Ioanne de Ledona in abbatialem dignitatem monasterii Beatae Mariae de Morimundo, Lingonensis dioecesis, per dominum Cisterciensem, ipsius monasterii immediatum patrem abbatem, rite et canonice, de persona idonea celebratam, prout in decreto et instrumento, cui praesens… *etc.* 2.   Electionem, installationem et confirmationem de persona fratris Ioannis Sutoris, professi monasterii Beatae Mariae de Bello becco, in dignitatem abbatialem monasterii de Fulcardimonte, Rothomagensis dioecesis, nuper vacantis per obitum fratris Thomae, eiusdem loci novissimi abbatis, per abbatem de Bello becco, s. th. pr., virtute et auctoritate commissionis domini Savigniaci, patris abbatis eiusdem monasterii, rite et canonice… *etc.*… approbat, ipsum et omnes alios abbates anno praesenti confirmatos ad proximum futurum generale Capitulum personaliter comparituros citando. 3.   Electionem, installationem et confirmationem de persona fratris Petri de Lasin, religiosi expresse professi monasterii Beatae Mariae de Benedictione Dei, Lugdunensis dioecesis, in abbatem eiusdem monasterii, per abbatem de Nigro lacu, vice et auctoritate domini Claraevallis, patris abbatis eiusdem monasterii, visis et attentis dispensationibus per eum super indebitate et minoritate aetatis per eum a Sanctissimo Domino nostro Papa Pio, et domino cardinali Avenionensi, rite et canonice factam… *etc.* supplendo omnes et singulos defectus, qui tam ex parte religiosorum eligentium, quam commissarii praesidentis, si qui forsan intervenerint, etiam si opus sit, de novo sibi de eodem monasterio providendo. 4.   Generale Capitulum provisionem et institutionem factam de persona fratris Ioannis Kyng, in provisorem studii Oxoniensis, ad octo annos a tempore suae praedictae institutionis factae per abbatem de Furnesio et de Wardona, confirmat et approbat, vultque idem Capitulum praefatum provisorem uti et gaudere omnibus iuribus, libertatibus et gratiis, quibus uti et gaudere consuevit exercendo officium prioris sui monasterii de Buckfast, et praesertim camera, et sibi adiacente iardino, cum ceteris proventibus vini et sigilli communis ; et quod possit omnes et singulos scolares religiosos Ordinis nostri collegii ipsius studii ab omnibus casibus generali Capitulo reservatis semel in anno dumtaxat absolvere, quodque cum venerit ad suum monasterium, ut antea restituatur in officium prioris eiusdem loci, et quod abbas ad hoc per censuras Ordinis compellatur, vult etiam idem Capitulum, ut cum idem provisor ad suum monasterium transierit, ut liberius continuationi studii et exercitio praedicationis vacare possit, ab omni intitulatione supportetur. 5.   Capitulum generale electionem, provisionem et installationem factam de persona fratris Ioannis de Ferrariis, religiosi professi monasterii Beatae Mariae de Sacro portu, alias de Barbello, Senonensis dioecesis, per abbatem Prulliacensem, patrem abbatem eiusdem monasterii, quia facta est extra capitulum Ordinis et non servata forma debita, declarat et decernit esse inanem, cassam et irritandam, eamque propter hoc cassat, irritat et annullat ; et nihilominus eodem monasterio de novo praecipit in abbatem et administratorem dicti monasterii de Sacro portu, praefatum fratrem Ioannem de Ferrariis, sibi auctoritate plenaria ipsius Ordinis et Capituli, de dicto monasterio providendo, dictumque abbatem Prulliacensem citat personaliter compariturum ad secundam diem proximi Capituli generalis, super indebito modo procedendi huiusmodi electionis, promotorique causarum quod iustum fuerit responsurum. 6.   Provisionem, promotionem et installationem de persona fratris Ioannis Ebrardi, religiosi professi monasterii Beatae Mariae de Cadunio, in abbatem monasterii Beatae Mariae de Riveto, Vasatensis dioecesis, per abbatem Beatae Mariae Pontis alti, debite et canonice factam… *etc.* approbat, dummodo in eodem monasterio religiosos teneat iuxta facultatem reddituum et proventuum dicti monasterii, qui ibidem divinum servitium faciant. 7.   Electionem, installationem et confirmationem de persona fratris Ysidori de Rothomago, religiosi et presbyteri monasterii Caroliloci expresse professi, in abbatem de Bello prato, Belvacensis dioecesis, per abbatem de Ursicampo, s. th. pr., ipsius monasterii patrem abbatem, per resignationem fratris Georgii de Hallecourt, factam… *etc.* 8.   Pensionem seniori abbati de Bello prato, qui citra annum resignavit, per abbatem de Ursicampo, s. th. pr., patrem abbatem eiusdem monasterii assignatam, prout in litteris… *etc.* 9.   Cessionem et resignationem fratris Nicolai de Millenoke tunc abbatis de Charmeya, in manus domini abbatis Igniacensis factam, provisionemque ex defectu personarum regularium per eumdem dominum Igniacensem de persona fratris Balduini Caulier in abbatem dicti monasterii de Charmeya… *etc.* 10.   Resignationem et cessionem fratris Petri de Pontisara, abbatis de Valle Sanctae Mariae, in manus de Bello becco, s. th. pr., et de Mortuo mari monasteriorum abbatum, abbatis de Curia Dei commissariorum, factam, electionem quoque canonicam de persona fratris Martini Hamon in abbatem dicti loci per eosdem commissarios, prout constat in decreto… *etc.* approbat, eumdem abbatem ad proximum Capitulum personaliter compariturum citando. 11.   Resignationem voluntariam fratris Ulrici olim abbatis de Hilaria in manus abbatis monasterii Ebracensis, patris abbatis dicti monasterii factam, electionemque per eumdem patrem abbatem de persona fratris Willermi… (*locus vacuus*) in abbatem dicti monasterii celebratam, prout in transumpto [transsumpto]… *etc.* 12.   Electionem et installationem fratris Iacobi Gendrandi in abbatem monasterii de Varenis, per abbatem de Valle lucenti, dicti loci patrem abbatem, prout in decreto… *etc.* 13.   Institutionem seu promotionem fratris Willermi de Loydis in priorem monasterii Montis Sanctae Walburgis, Coloniensis dioecesis, per abbatem de Heysterbach factam… *etc.* 14.   Electionem canonicam, promotionem et installationem magistri Gaufridi de Constantino, s. pag. pr., in abbatem monasterii de Barberio, per dominum abbatem de Begar. s. th. pr., reverendi patris domini abbatis Savigniacensis, dicti monasterii patris abbatis commissarium, factas, prout… *etc.* [DIFFINITIONES] GENERALES 15.   Ad audientiam huius praesentis generalis Capituli pervenit, quod quidam Ordinis religiosi salubrium statutorum antiquorum patrum minime recordantes, in suarum animarum periculum non verentur adire potentes tam ecclesiasticos quam saeculares, ut mala sua desideria adimpleant eaque exsequi possint, se extollendo ac superbiendo, suos etiam abbates apud praedictos multipliciter diffamantes, per hoc incurrentes antiquarum diffinitionum poenas adversus libellos diffamiae scribentes, idcirco ipsum generale Capitulum talibus insolentiis iuxta vires volens insistere, quatinus a similibus praesumptionibus de cetero abstineant, vult, mandat atque praecipit omnibus abbatibus praedicti Ordinis in virtute salutaris obedientiae, quatinus ipsi et quilibet ipsorum, quotquot tales repererint religiosos incarcerent, seu incarcerari faciant, cum huiusmodi poenas incurrant in praedictis antiquis statutis contentas, in plenaria Ordinis potestate. 16.   Mandat generale Capitulum omnibus visitatoribus deputatis, praesentibus et futuris, quatinus annis singulis, vel ad minus indefectibiliter in fine commissionum suarum, personaliter veniant informare ipsum generale Capitulum de gestis per eos, in virtute dictarum commissionum. 17.   Condolenter praesentis Capituli audientia suscepit, nonnullos in dedecus et opprobrium Ordinis et pessimum exemplum tam religiosorum quam populi fidelis, tempus inutiliter et inordinate ludis, utpote aleis et aliis ludis, in statutis nostri Ordinis prohibitis exponere, qui tamen forma gregis fore deberent, presens [praesens ] generale Capitulum huiusmodi deordinationes, abusus et excessus penitus detestans, in virtute salutaris obedientiae ac sub gravissimis poenis de cetero contra tales infligendis, dictis abbatibus Ordinis universi districtissime inhibet, ne de cetero talibus insolentiis se applicent, dans insuper ipsis firmiter in mandatis, ut religiosos suos per inflictionem levis culpae et regularis disciplinae susceptionem ab huiusmodi ludis deordinatis et aliis dissolutionibus diligenter prohibeant. 18.   Item, et quia deficiente fundamento scientiae quidquid superaedificatur inane est et vanum, et multi nostri Cisterciensis Ordinis religiosi crudi penitus et sine fundamento ad studii fornacem Parisiensem videlicet, et alias orbis terrarum Universitates, decoquendi mittuntur ut tenebras ignorantiae in lumen scientiae vertant, qui tamen multis pecuniis monasteriorum suorum inutiliter expensis, nihil aut parum propter defectum fundamenti profecerunt, multi insuper alii sunt qui limina claustrorum suorum propter officium sanctum celebrandum relinquere nequeunt et ob defectum magistrorum seu instructorum illiterati perpetuo manent. Praesens igitur generale Capitulum his duobus tam dispendiosis inconvenientibus obviare cupiens, omnibus et singulis abbatibus districtissime praecipit ut magistros in monasteriis suis ad huiusmodi ignorantium instructionem habeant et teneant, qui valeant in grammaticalibus, logicalibus, physicis usque ad theologiam inclusive instruere. 19.   Item, quia in litteratis viris maxime defecimus in Ordine, sub poenis in reformatione bonae memoriae Benedicti Papae XII contentis, praecipit et mandat praesens generale Capitulum omnibus abbatibus Ordinis universi, qui secundum ipsam reformationem studentes habere tenentur, quatinus infra festum Paschae proxime venturum ipsos suos studentes, cum debitis provisionibus, destinent ad studium Parisiense et alia generalia studia nostri Ordinis, declarans per praesentem diffinitionem omnes abbates qui super hoc negligentes vel remissi fuerint, transacto dicto termino poenas contentas in ipsa *Benedictina* incurrisse, committitque praesens generale Capitulum provisoribus et magistris regentibus collegiorum Ordinis in studiis generalibus consistentium facultatem omnimodam compellendi abbates per censuras Ordinis, ut praesentem diffinitionem observent, et ut poenas in *Benedictina* contentas ex integro persolvant, confirmando per nostram diffinitionem anno elapso editam de tenendo in singulis monasteriis monachorum nostri Ordinis magistros et instructores sufficientes et idoneos, qui sciant et possint iuvenes instruere in scientiis et moribus usque ad theologiae facultatem inclusive, quodque abbates vigilanter intendent super studentium diligenti sollicitudine eos frequenter, si bene proficiant, visitando, singulis abbatibus praesentibus et absentium procuratoribus districtissime et sub inobedientiae poena praecipiendo, quatinus praesentem diffinitionem capiant et levent, in suisque monasteriis deferant, ac in regula beati Benedicti infallibiliter eamdem affigant. 20.   Item, licet ex diversis Ordinis statutis antiquis et novis multiplices poenae institutae fuerint contra abbates et monachos, qui reformatoribus aut visitatoribus rebelles aut inobedientes existunt, et qui contra eos qualitercumque potentium auxilia adeunt, aut ab ipsis potentibus litteras, preces, minas impetrant ; nihilominus non desunt qui talia dietim perpetrant, unde cogitur Ordo diversas contra tales poenas fulminare ; eapropter praesens Capitulum generale omnes tales excommunicatos denuntiat, iuxta antiquas Ordinis diffinitiones, necnon omnes eis adhaerentes, consilium, auxilium ferentes, mandatque et praecipit praesens generale Capitulum, ut tales iuxta *Libellum diffinitionum* in Ramis Palmarum palam et publice cum ceteris in capitulis Ordinis a praesidentibus excommunicati denuntientur ; et si abbas aliquis super hoc convictus vel confessus fuerit, ipso facto sit ab omni administratione sui monasterii suspensus, in sequenti Capitulo deponendus ; si vero fuerit monachus poenam sustineat conspiratorum. 21.   Item, licet electiones pure, sancte et pie iuxta traditiones antiquorum fieri debeant, multi tamen ambitione et avaritia ducti non cessant conventus, ut eligantur, turbare, potentium litteras, preces et minas impetrare, tantis multis criminibus cupiens obviare praesens Capitulum generale omnes tales, qui videlicet per se vel per interpositam personam impetraverint huiusmodi litteras, denuntiat inhabiles fore ad omnes Ordinis actus legitimos, praecipitque praesidentibus in electionibus sub poena depositionis a suis officiis et dignitatibus, ne tales promoveant aut confirmare praesumant. 22.   Item, quia propter defectum observantiae privilegiorum Ordinis Ordo ipse in multis periclitatur, sub poena depositionis, praecipit praesens Capitulum generale omnibus et singulis abbatibus ac regimini praesidentibus Ordinis universi, quatinus habeant communia privilegia Ordinis, praesertim noviter obtenta a Sanctissimo domino nostro Pio II ; et quia bona Ordinis in necessitate communia censentur, et aliqua sint monasteria adeo depaupertata quod ad tuitionem ipsorum privilegiorum non sufficiant, districtissime praecipit praesens generale Capitulum reformatoribus et senioribus abbatibus, cuiuslibet provinciae aut dioecesis, quatinus ad requestam abbatum oppressorum, in plenaria Ordinis potestate, possint congregare ceteros abbates ipsius dioecesis aut provinciae, et eis imponere aliquod subsidium pro relevatione, ut praefertur, abbatum oppressorum, poteritque rebelles et inobedientes, ut debitum suum faciant sub censuris Ordinis compellere. 23.   Item, licet pluries praeceptum fuerit, ut patres abbates singulis annis per se vel per suum commissarium omnia monasteria sibi subiecta, iuxta antiquum morem Ordinis visitarent, multi tamen super hoc negligentes hucusque extiterunt, unde et multa scandala exinde orta fuerunt ; eapropter praesens generale Capitulum committit domino Cisterciensi et quatuor primis et reformatoribus ab ipsis deputatis vel deputandis, quatinus omnes et singulos abbates, quos super hoc negligentes et remissos repererint, sub censuris Ordinis ut debitum faciant, viriliter compellant, ac ipsis poenas in statutis Ordinis contentas imponant. 24.   Item, quia ideo Capitulum generale celebratur, ut unicuique iustitiam administret, ad hoc etiam reformatores et visitatores instituuntur, et inhonestum ut religiosus religiosum eiusdem voti et observantiae coram saecularibus provocet, inhibet praesens Capitulum generale ne aliqua Ordinis persona cuiuscumque gradus aut dignitatis existat, aliam eiusdem Ordinis personam coram quocumque iudice, qui non fuerit de nostro Ordine, citari aut provocari ad iudicium faciat, nisi prius ipso Capitulo generali de iustitiam ministrando requisito et consulto, iuxta statutum apostolicum noviter impetratum. 25.   Item, quia contributiones communes pro communi libertate Ordinis sunt ordinatae, ipsis deficientibus necesse est ut Ordo ipse pereat, praecipit et mandat praesens Capitulum generale abbatibus, bursariis, ceterisque administratoribus Ordinis universi, quatinus quottas sibi a Capitulo generali singulis annis impositas vel imponendas solvere diligenter studeant, nec super hoc aliqui a Capitulo generali habeant dispensationem ; et quicumque hoc facere recusaverit, qualemcumque in contrarium allegando consuetudinem, ipso facto pro excommunicato habeatur, et in sequenti Capitulo generali personaliter comparere tenebitur, poenam suae praesumptionis recepturus condignam. Similem poenam sortiatur quicumque auxilium saecularium, ne huiusmodi contributiones solvat implorare praesumpserit, antiquis diffinitionibus super hoc editis in suo semper robore permansuris. 26.   Item, et quia nimia levitate quorumdam abbatum, qui nimis leviter iuxta morem saecularium se praesumptuosos et paratos ad suscipiendum de sacro fonte baptismatis pueros reddunt, necnon ad nuptias frequentandum, ex quibus quidem abusibus non modica frequenter monasteria recipiunt incommoda, proinde praesens Capitulum generale praedictis abbatibus et personis utriusque sexus Ordinis universi, districtissime inhibet sub gravissimis poenis ne de cetero huiusmodi nuptiarum actus frequentent, aut ad sacros fontes nostrae regenerationis, nisi sint tales quod honeste non possit denegari, pueros suscipere praesumant, rogans idem generale Capitulum dominum Cisterciensem, ceteris autem patribus abbatibus et visitatoribus universis districte praecipiens et mandans, quatinus huiusmodi diffinitionem diligenter observent, observarique irrefragabiliter faciant et procurent. 27.   Item, quia non decet abbatissas sive moniales per mundum evagari, iuxta antiquas Ordinis diffinitiones, praesens Capitulum generale reformatoribus et visitatoribus ipsarum monialium omnimodam confert auctoritatem quoad correctionem, institutionem et destitutionem ipsarum, tam in capitibus quam in membris, nec liceat eas a praedictis reformatoribus aut visitatoribus appellare, aut se eisdem opponere ; quinimo tenebuntur in qualibet visitatione se eorumdem ordinationibus per omnia submittere, et qui contra fecerit, aut contra suos visitatores et reformatores potentum auxilia adire praesumpserit, ipso facto pro excommunicato habeatur, et abbatissae super hoc convictae pro depositis teneantur, ipsi tamen visitatores et reformatores de depositionibus per eos factis, sequens Capitulum generale, nemine reclamante, fideliter tenebuntur informare. 28.   Item, iuxta ordinationes tam apostolicas quam etiam regulares, praecipit Capitulum generale patribus abbatibus et reformatoribus universis, quatinus possetenus laborent ad reclusionem monialium, et quod ipsas compellant de communi vivere et proprietatem devitare. 29.   Item, quia ex dissoluta vita confessorum monialium et etiam capellanorum, Ordo noster supra modum diffamatur, sub poena privationis a sua iurisdictione inhibet praesens generale Capitulum patribus abbatibus et monasteriorum monialium regentibus, ne amodo in eisdem instituant aliquos in confessores aut capellanos, qui non fuerint honestae vitae et approbatae, competentisque litteraturae, praecipiendo ut confessores et capellani iam instituti, qui tales non fuerint, incontinenti revocentur. 30.   Graves abusus et negligentem animarum curam quorumdam abbatum Ordinis, qui contra Ordinis ipsius instituta tolerant monachos suos cameras in infirmitoriis suis possidere, et gravius periculum animarum in eisdem diurnis atque nocturnis horis, commessationibus, dormitionibus et aliis enormitatibus vacare, et in huiusmodi nefaria conversatione obdurati, numquam vel raro dormitorii, refectorii communis et alias claustrales ceremonias observare curant, damnabilisque vitio proprietatis labefacti negotiatorum more publicorum, sanctae paupertatis virtutem, proh dolor ! abiiciunt, quod exinde periclitatio sequitur animarum, propriorum abbatum vilis admodum contemptus, monopolia, conspirationes et murmura frequentius oriuntur, praesens generale Capitulum abolere cupiens, universis et singulis abbatibus Ordinis, prasertim [praesertim ] illis in quorum monasteriis huiusmodi vitia pullulare prospexerint, mandat et praecipit, quatinus omni conatu et devotione dictos abusus sarculo resecationis amputare satagant, proterve contradicentes conspiratorum seu carcerali poena puniendo. 31.   Generale Capitulum obviare cupiens incommodis et permaximis damnis, quae oriri solent ex defectu observationis *Benedictinae* detinendo et habendo bursarios in singulis monasteriis nostri Ordinis, reverendissimo in Christo patri domino Cisterciensi, quatuorque primis, quatinus ad observationem dictae *Benedictinae* in bursariis tenendis, iuxta ipsius tenorem, omnes et singulos abbates et abbatissas dicti Ordinis compellant, in plenaria Ordinis potestate, nisi tamen personarum paucitate iudicio visitatorum suorum unicus bursarius sufficere videatur. Item, curiosae, vanaeque pompositates quorumdam abbatum et monachorum Ordinis, qui bireta rubea et tunicas fissas, corrigeas argenteas et curiosos sotulares deferre non verentur in vilipendium sanctae simplicitatis Ordinis pariter et contemptum, obviare cupiens praesens Capitulum generale omnibus et singulis tam abbatibus quam monachis sub laetalis inobedientiae poena districtius inhibet, ne huiusmodi bireta rubea, tunicas fissas, corrigias alias quam secundum formam Ordinis, curiosos sotulares, camisiasque lineas vel jupones, aut caligas nigras contra formam Ordinis deferre, et sine cappis equitare praesumant ; singulis abbatibus et absentium procuratoribus in praesenti Capitulo existentibus, districte et sub inobedientiae poena praecipiendo quatinus praesentem diffinitionem suis in monasteriis deferant, publicent et observent. [DIFFINITIONES SPECIALES] 32.   In materia resignationis dignitatis abbatialis monasterii de Fonteneto per fratrem Symonem Evrardi, nuper abbatem dicti monasterii de Fonteneto factae, et institutionem factam per dominum Claraevallensem, s. th. pr., patrem abbatem eiusdem monasterii, electione praemissa, de persona fratris Ioannis Trovart, religiosi dicti monasterii, in quo dictus frater Symon resignans dicit se quantum Capitulum generale diffinit et decernit praefatum dominum Claraevallensem ante decisionem huius causae fore audiendum, et ad definiendum, et decidendum de dicta causa et materia, idem Capitulum committit dominis abbatibus de Firmitate, s. th. pr., et de Pontigniaco tam coniunctim quam divisim, in plenaria Ordinis potestate ; qui partibus auditis ministrabunt bonum et breve iuris et iustitiae complementum, et si pendente tempore eis visum fuerit expediens, poterunt aliquem de Ordine ad regimen temporale et spirituale dicti monasterii de Fonteneto deputare et instituere, qui iustum et fidelem computum et reliqua de receptis et aedificiis reddere habebit. 33.   Capitulum generale in favorem litterarum serenissimi principis domini Delphini Viennensis, pie compatiens desolationi magistri Aegidii de Roya, s. th. pr., nuper abbatis monasterii Regalismontis, qui per arrestum curiae Parlamenti personaliter comparere debebat in hoc praesenti Capitulo, eius causam committit domino abbati Firmitatis, s. th. pr., ad audiendum, sententiandum et ordinandum, prout teste Deo et conscientia sibi videbitur expedire, quem ad comparendum personaliter coram se per censuras Ordinis compellere poterit, in plenaria Ordinis potestate. 34.   Praesens generale Capitulum effrenatam evagationem et inordinatam voluntatem quorumdam religiosorum Ordinis, qui propria sua instabilitate propria monasteria exeuntes alibi profitentur, et sub huiusmodi professionis colore villas et villagia et alia loca irregularia frequentantes, in scandalum non modicum Ordinis et periculum animarum suarum inordinate vivunt, debita correctionis lima corrigere volens, inhibet omnibus et singulis Ordinis abbatibus, ne amodo recipiant extraneos religiosos in suis domibus, nisi eos sub regulari Ordinis diciplina [disciplina ] tenere velint. 35.   Tractatum initum, factum et passatum inter abbatem et conventum monasterii Beatae Mariae de Albigniaco, Bituricensis dioecesis, ex una, et Dionisium de Laveau habitatorem dicti loci de Laveau, praenominatae dioecesis, ex altera partibus, tamquam utilem et fructuosum pro ipso monasterio repertum, prout clare constitit per relationem abbatum de Locoregio et de Albis petris, quibus eiusdem tractatus examinatio commissa fuerat, Capitulum generale secundum sui formam et tenorem confirmat, ratificat et approbat. 36.   Praecipitur per generale Capitulum in virtute salutaris obedientiae abbati de Septem fontibus, quatinus immediate remittat quemdam religiosum professum monasterii Frigidi montis, quem tenet absque professione sibi facta, ad dictum monasterium de Frigido monte, aut eum indilate ad sibi professionem faciendam secundum regularia nostri Ordinis instituta compellat. 37.   Capitulum generale committit domino Pontigniaci, quatinus quantocius commode poterit se personaliter transferat ad monasterium Septem fontium ad ibidem visitandum, corrigendum et reformandum, quaecumque ibi invenerit visitanda, corrigenda et emendanda, tam in capite quam in membris, instituendo et destituendo, ac omnia alia et singula necessaria faciendo quae repererit facienda, in plenaria Ordinis potestate. 38.   Generale Capitulum paterno favore providere cupiens saluti animae fratris Oliverii Potier, quondam abbatis monasterii de Re, qui propter aliqua crimina sibi nuper imposita fuerat personaliter coram domino Cistercii citatus, et propter eius contumaciam excommunicatus, eius causam et causae decisionem in plenaria Ordinis potestate committit domino Pontigniaci, tam super sua pensione quam alias, nihilominus excomunicationem [excommunicationem ] confirmando et approbando. 39.   Capitulum generale misericorditer agere volens cum fratre Cornelio Scoite, religioso monasterii Loci Sancti Bernardi, super gravaminibus eius occasione illatis monasterio de Bodelo, ex quibus, ut creditur, corde poenitet, benigne dispensat cum abbate suo, quatinus ubi et quando sibi videbitur expediens et honestum, eum monasterium exire permittat, dummodo non sit curialis, se religiose et honeste se habeat, citatque idem Capitulum praefatum abbatem de Loco Sancti Bernardi ad proximum instans generale Capitulum personaliter compariturum. 40.   Committitur per generale Capitulum in plenaria Ordinis potestate abbati de Loco regio, quatinus quantocius commode poterit se personaliter transferat ad monasterium Prulliaci, ibidemque visitet, corrigat et reformet, quae visitanda, corrigenda, emendanda et reformanda, praemissa informatione, invenerit, tam in capite quam in membris, instituendo, si opus fuerit, et destituendo, omniaque alia et singula faciendo quae posset et deberet facere dominus Cisterciensis, pater abbas eiusdem loci, si personaliter praesens esset. 41.   Domino Morimundi visitationem et reformationem omnium et singulorum monasteriorum Ordinis utriusque sexus et cuiuscumque generationis existant, in regnis et dominiis illustrissimorum principum dominorum regum Castellae, Legionis, Arragoniae, Valentiae, Portugalliae et Navarrae, necnon in Aquitania, Gasconia, Lingua occitana, Provincia, Delphinatu et partibus circumvicinis consistentium, praesens generale Capitulum committit in plenaria Ordinis potestate, non obstantibus quibuscumque aliis commissionibus per quoscumque datis, commissionemque iam eidem domino Morimundi per dominum Cisterciensem quoad monasteria totius nationis germanicae, et suae generationis, ratificando, confirmando et approbando, cum clausulis opportunis per dominum Cisterciensem addendis. 42.   Capitulum generale benigne et misericorditer dispensat cum sorore Margareta Eberlerni, religiosa professa monasterii monialium in Olsperg, Basileensis dioecesis, ut non obstante quod sit professa in Ordine Mendicantium, scilicet Cordigerarum, et post, devotione mota, intravit religionem nostram, ubi iam, ut fertur, viginti annis honeste et laudabiliter vixisse dicitur, si suis exigentibus meritis et virtutibus ad dignitatem abbatialem eligatur, aut alio iusto titulo promoveatur ad illam assequendam et obtinendam, possit assumi. 43.   Generale Capitulum committit abbati de Castellariis ut in plenaria Ordinis potestate diligenter se informet super incontinentia et malo regimine fratris Nicolai Berelli, monasterii de Charon expresse professi, quem si culpabilem et punitione dignum per debitam informationem repererit, puniat et corrigat secundum qualitatem et exigentiam casuum, praecipiens ulterius idem Capitulum eidem fratri Nicolao, in virtute salutaris obedientiae et sub poena privationis a sua pensione, ut debitam et continuam de cetero in suo monasterio faciat residentiam. 44.   Generale Capitulum diffinit, statuit et ordinat quod in monasteriis monialium de Bonavalle, de Bondevilla, de Sancto Sydonio et de Sancto Albino, Rothomagensis dioecesis, amodo non provideantur aut admittantur in abbatissas religiosae in Ordine nostro iam professae, nisi prius iuramentum praestiterint de omni subiectione et obedientia regulari in nostro Ordine servanda et exhibenda, nec aliae personae regulares nostri Ordinis in eisdem quatuor monasteriis recipi possint. 45.   Domino Cistercii et quatuor primis committit generale Capitulum onus providendi et eligendi procuratorem generalem Ordinis in Curia romana, et ex nunc usque ad unum annum continuat et instituit abbatem de Casa nova, qui vicem procuratoris generalis geret, in plenaria Ordinis potestate. 46.   Visitationem et reformationem omnium et singulorum monasteriorum nostri Ordinis in partibus Sabaudiae, Italiae, Lombardiae et partibus circumvicinis utriusque sexus, et cuiuscumque generationis et Pedismontium existant, Capitulum generale in plenaria Ordinis potestate committit domino Pontigniaci, cum clausulis opportunis per dominum Cisterciensem addendis. 47.   Ad idem, pro domino Igniacensi in partibus Britanniae. 48.   Capitulum generale diffinitionem anni Domini 1451 factam, qua praecipiebatur abbati de Alneto in virtute salutaris obedientiae, quatinus provideret fratri Alano Olivier in victu et vestitu, teneretque in suo monasterio, vel in alia domo Ordinis nec eum sinat amplius per saeculum evagari, renovat, approbat et confirmat, vultque quod ad id rationabiliter et cum moderatione cogi possit per censuras Ordinis, praecipiendo primo Ordinis abbati super hoc requirendo, quatinus dictum abbatem de Alneto et suum monasterium ad hoc viriliter et debite executioni demandet, in plenaria Ordinis potestate. 49.   Capitulum generale abbates de Bolbona et de Calercio coram se personaliter comparentes super omni querela, quaestione et controversia inter eos orta et mota, ratione et ad causam unionis monasterii de Calercio cum monasterio de Bolbona, omnibusque rationibus, allegationibus et motivis utriusque parti servientibus auditis, et matura discussione examinatis, concordat in modum sequentem, videlicet quod huiusmodi unio facta per Summum Pontificem ex nunc de utriusque partis consensu erit et manebit perpetuo dissoluta, et in eodem monasterio de Calercio auctoritate Capituli generalis manebit abbas frater Mauritius Pelaboti, monasterii Fontis frigidi expresse monachus ; et cum in huiusmodi unione idem monasterium de Bolbona plures expensas sustinuit, ordinat etiam idem generale Capitulum, quod idem abbas de Calercio eidem abbati de Bolbona medietatem expensarum factarum per praefatum abbatem de Bolbona in ipsa unione procuranda refundere tenebitur, de quibus idem de Bolbona fidem facere tenebitur, earumdem tamen taxatione domino Morimundi ut iudici partes ad hoc acceptato reservata, cuius sententia ulterius penitus se non posse appellare iuramentis super hoc praestitis, adstrinxerunt, quam concordiam sponte recipientes se extra omnem processum posuerunt, negotio tamen interim in statu manente, donec per praefatum dominum Morimundi fuerit negotium discussum. 50.   Generale Capitulum abbatem de Valle Sancti Lamberti personaliter ad ipsum citatum propter eius contumaciam, quia debite vocatus non comparuit declaratur excommunicatus, eidem districte inhibens ne sub poena talionis et privationis a suo beneficio, sicut consuevit cum domino Signiacensi, suo patre abbate, contendat iniuriose suo honori detrahendo, et insuper quoad summam pecuniarum abbati de Signiaco debitam ratione cuisdam [cuiusdam ] pensionis, Capitulum generale committit domino Cisterciensi, ut possit dare commissarios, qui de causa cognoscant, prout sibi videbitur expedire, in plenaria Ordinis potestate. 51.   Tractatum initum, passatum et concordatum inter abbatem et conventum monasterii de Charitate, Bisuntinensis dioececis [dioecesis], ex una parte et Nicolaum Philippe de Langres commorantem Atanes, ac Margaretam de Verney eius uxorem ex altera, prout in litteris… *etc.* approbat. 52.   Generale Capitulum committit abbati monasterii de Campis bonis, Vivariensis dioecesis, quatinus quantocius commode poterit, personaliter accedat ad monasterium monialium de Clavacio, ibidemque visitet, corrigat et reformet, in capite et in membris, in spiritualibus et temporalibus, omnia et singula quae ibidem invenerint visitanda, corrigenda et reformanda, in plenaria Ordinis potestate. 53.   Abbatissa de Clavacio per generale Capitulum praecipitur sub poena depositionis, quatinus Andream Arnulphi, se pro ballivo sui monasterii gerentem, attentis omnibus quibus notatus est, et damnis quae sui occasione in dicto monasterio acciderunt, a dicto monasterio et dicti officii administratione indilate expellat, invocando ad hoc, si opus sit, auxilium brachii saecularis ; cassat etiam et annullat idem Capitulum quasdam litteras abusivas, alias per sororem Isabellam dicti monasterii quondam abbatissam confectas pro institutione dicti ballivi, praecipitque simili modo idem Capitulum eidem abbatissae ut etiam annullet quasdam alias litteras cuidam se dicenti secretarium eiusdem monasterii, ipsum etiam si et quoties voluerit ab ipso officio penitus eliminet et expellat, non obstantibus quibuscumque litteris super memorato officio per abbatissam et conventum confectis, in plenaria Ordinis potestate. 54.   Capitulum generale benigne concedit abbati de Bukfast, quatinus bina vice dumtaxat possit dispensare cum omnibus suis religiosis, eosdemque ab omnibus casibus, irregularitatibus et excommunicationis sententiis generali Capitulo reservatis, in plenaria Ordinis potestate, absolvere. 55.   Generale Capitulum in plenaria ipsius potestate annuit et concedit fratri Guillelmo Wode, religioso professo monasterii Beatae Mariae de Buckfast, quatinus possit et valeat infra monasterium suum missas pro amicis aut familiaribus suis celebrare, dummodo ex hoc non sequatur alicuius per eum debiti omissio, nec aliqua irreligiositatis occasio. 56.   Capitulum generale benigne concedit fratri Ioanni Stantan, religioso expresse professo monasterii Beatae Mariae de Wardona, quatinus de cetero excusari valeat propter infirmitates varias eum nimium gravantes, ut fertur, ab omni ecclesiae intitulatione, si suo abbati expediens, salubre videatur. 57.   Abbatibus de Wardona et Kingeswood committit generale Capitulum auctoritatem et plenum posse terminandi et debito fine claudendi ommes [omnes ] causas, controversias et querelas ortas seu oriri paratas inter abbatem et conventum monasterii de Regali loco et abbatem et conventum monasterii… (*locus vacuus*) in Wallia, in plenaria Ordinis potestate. 58.   Tractatum factum, concordatum et passatum inter abbatem et conventum monasterii de Regniaco, Antissiodorensis dioecesis, ex una, et Germanum Chami et Hugonem Chami fratres commorantes a Estrée, in parochia de Mansey, prout in litteris… *etc.* approbat. 59.   Abbatibus de Doberan, de Novali Sanctae Mariae et de Colbatz, Sverinensis, Hildeshemensis et Caminensis dioecesium, et eorum cuilibet per se et in solidum committitur per generale Capitulum, quatinus controversiam, querimoniam et omnem causam ortam et motam inter abbatem monasterii Beatae Mariae de Reyneveld, Lubecensis dioecesis, et fratrem Nicolaum Grivel, monachum monasterii Sancti Anastasii extra muros Urbis, debito fine terminent, et partibus auditis ministrent bonum et breve iuris et iustitiae complementum, per censuras Ordinis ad id ipsas partes compellendum, omni appellatione seclusa, in plenaria Ordinis potestate, praecipitque et mandat idem Capitulum praefatis abbatibus, tam coniunctim quam divisim, ut quamcitius commode fieri poterit, ipsi vel alter eorum ad praefatum monasterium de Reyneveld se personaliter transferant vel transferat, ibique debitae visitationis officium exercendo, visitent, corrigant et reforment, tam in capite quam in membris, quaecumque corrigenda, emendanda et reformanda invenerint, in plenaria Ordinis potestate. 60.   Abbatibus de Elnis et de Fullentiis coniunctim praesens generale Capitulum committit, quatinus diligenter et debite se informent super commodo cuiusdam tractatus facti inter abbatem et conventum monasterii de Bolbona et singulares villae de Maseriis, super reductione decimarum ipsi monasterio de Bolbona, ut fertur, pertinentium in dicto loco, conformiter ad diffinitionem super hoc anno elapso confectam, abbatibus de Cadunio et de Elnis, qui simul ad decisionem huius causae vacare non potuerunt, si autem ipsum tractatum utilem et fructuosum praedicto monasterio de Bolbona invenerint, confirment, ratificent et approbent, in plenaria Ordinis potestate. 61.   Abbati de Reigniaco committit praesens generale Capitulum, quatinus diligenter et debite se informet super commodo vel incommodo tractatus cui praesens diffinitio annectitur, sique ipsum ad utilitatem et commodum monasterii de Fonteneto factum invenerint, confirmet… *etc.* 62.   Generale Capitulum diffinit, statuit et determinat quod deinceps monasterium de Iardineto erit et manebit immediate subiectum domino Cisterciensi, cui sententiae et diffinitioni consentit dominus Signiacensis, procurator et nomine procuratoris domini de Alna, de cuius procuratorio in Diffinitorio plenam fidem fecit, quantum tamen suum procuratorium permittit et sine praeidiucio [praeiudicio ] iurisdictionis domini Claraevallensis, si quod ius in illo praetendat. 63.   Domino Morimundi committit generale Capitulum, quatinus studiose et diligenter se informet super unione monasterii monialium Bonae quietis facta per dominum Morimundi, novissime defunctum, s. th. pr., et per generale Capitulum, ut fertur, confirmata, ad monasterium de Sanctis Crucibus, qua tamen non obstante propter eorumdem de Sanctis Crucibus, ut dicitur negligentiam, quidam Cartusienses idem monasterium a decem annis citra occuparunt et occupant ; si autem per debitam informationem repererit idem monasterium fore revocandum aut alteri reuniendum, prout sibi melius videbitur, uniat illud monasterio de Populeto ac ordinet et disponat, in plenaria Ordinis potestate. 64.   Generale Capitulum attendens tenuitatem, paupertatem et gravissimam ruinam spiritualem et temporalem, ut fertur, monasteriorum monialium de Valle sancta et de Valle daura, in quibus solum dicuntur residere abbatissae cum duabus vel tribus monialibus, Dei servitio et regulari observantia relictis, voluptati deditae, adeo ut, quod Capitulo relatum est, rex, patroni et fundatores eorumdem locorum admodum male aedificati conqueruntur, et ideo asserentes, quod nisi eisdem monialibus eiectis tot monachi nostri Ordinis loco earumdem ponantur quot possunt redditus eorumdem locorum sustinere, ipsi religiosos alterius Ordinis institui procurabunt ; quare his pensatis, committit Capitulum generale domino Morimundi omnium praemissorum informationem et si praedicta fore vera cognoverit, uniat illa duo monasteria de Populeto ipsis vicino, vel ordinet prout sibi melius videbitis expedire, in plenaria Ordinis potestate, salvo in omnibus et semper iure domini Cistercii, patris abbatis eorumdem monasteriorum. 65.   Abbatibus de Charitate et de Theoloco et eorum cuilibet per se et in solidum committit generale Capitulum, quatinus omnes abbates, abbatissas, ceterasque regulares personas eiusdem Ordinis utriusque sexus, quos et quas per debitam informationem invenerint et conventui monasterii Cariloci aut eorum monasterio in aliquibus pecuniarum summis obligatos, sive aliqua bona eiusdem monasterii rapuisse, abstulisse aut iniuste detinere, per censuras Ordinis et alia iuris et iustitiae remedia ad eisdem abbati et conventui et eorum monasterio satisfaciendum viriliter et debite compellant, in ipsius generalis Capituli plenaria potestate. 66.   Capitulum generale super incommoditate cuiusdam tractatus quondam facti per dominum… (*locus vacuus*) nuper defunctum confirmatum, inter abbatem et conventum monasterii Beatae Mariae de Caroloco et Henricum Prendon de Fonence, super aminagio dicti loci de Fonence, tamquam eidem monasterio damnabilem et praeiudiciabilem cassat, annullat et irritat, in plenaria Ordinis potestate. 67.   Abbati de Boscheto mandat et committit generale Capitulum, quatinus se debite et diligenter informet, an frater Antonius de Combabessosa fecerit et exhibuerit quamdam fictam et falsam diffinitionem anno Domini 1457, prout relatum fuit Capitulo generali per exhibitionem copiae eiusdem, quem si repererit hanc falsificatam fecisse diffinitionem, ipsum incarceret, vel incarcerari faciat in monasterio de Valeta, vel alio Ordinis monasterio, in plenaria Ordinis potestate ; si autem secus et aliter invenerit, declaret eum non esse culpabilem, eidem abbati de Valeta, in virtute salutaris obedientiae praecipiendo, quatinus eumdem fratrem Antonium recipiat in suum monachum. 68.   Capitulum generale attendens iuventutem et desiderium studendi moderni abbatis de Benedictione Dei, secum benigne dispensat, quatinus dehinc ad triennium in collegio Sancti Bernardi, Parisiis, pro acquisitione salutaris scientiae studere et manere possit, non obstantibus diffinitionibus alias in contrarium factis et edictis. 69.   Abbati de Theoloco committit generale Capitulum cognitionem et decisionem controversiae, quae vertitur inter abbatem de Bullione et fratrem Vincentium, religiosum monasterii Cariloci, qui partibus auditis ministrabit bonum et breve iustitiae complementum, in plenaria Ordinis potestate. 70.   Provisori collegii Sancti Bernardi Parisiensis auctoritate Capituli generalis committitur, quatinus iuxta formam et tenorem *Benedictinae* compellat abbates de Claroloco, de Villari, de Boudelo, de Caroloco, de Theoloco, de Septem fontibus, de Nigro lacu, de Ioyaco, de Albis petris, de Bona valle Viennensi in Dephinatu, de Bona valle Ruthinensi, de Moroliis, de Precibus, cum sufficientibus et debitis provisionibus (*sic*), ceterique potentes ad hoc per eumdem provisorem compellantur, in plenaria Ordinis potestate, quodque abbates scolares Parisiis mittentes simul solvant provisori quantitatem pecuniarum sibi pro provisione datarum, ex quibus primitus accipietur eorum mbursatio [imbursatio]. 71.   Capitulum generale mandat abbati de Petris, quatinus indilate recipiat in monasterio suo fratrem Ioannem de Foresta, monachum professum dicti monasterii, et sibi ministret victum et vestitum secundum regularia instituta, sub poena excommunicationis et privationis ab abbatiali dignitate. 72.   Generale Capitulum cognoscens monasterium de Fesia pastoris solatio destitutum, certis ex causis ad hoc ipsum moventibus, eidem monasterio praeficit in abbatem fratrem Nicolaum Carpenterelli, dudum monachum expresse professum monasterii de Charone, sibi de dicto monasterio providendo, in plenaria Ordinis potestate. 73.   Abbatem de Aquabella personaliter ad praesens generale Capitulum per dominum Morimundi citatum, ac debite ad ianuam Diffinitorii vocatum, eius contumacia requirente, declarat contumacem et excommunicatum. 74.   Abbati de Otterburg praecipit generale Capitulum, quatinus fratrem Andream Hercuitille, suum monachum expresse professum, recipiat aut eumdem mittat ad aliquod monasterium bene regulatum. 75.   Generale Capitulum benigne concedit abbatibus monasteriorum de Landa, de Wilhering, de Paradiso et de Alderspach, facultatem et auctoritatem absolvendi omnes regulares personas sibi et suo monasterio subiectas, ab omnibus casibus et sententiis ipsi Capitulo reservatis, et cum ipsis dispensandi super irregularitatibus forsan per eorum aliquos contractis, quodque ipsi abbates confessores etiam pro suis personis eligere possint, qui similem potestatem eos absolvendi habeant et possint subdelegare seu subcommittere unum vel plures confessores, tam in monasteriis monialium quam religiosorum, qui similem habeant potestatem, praesente diffinitione usque ad quadriennium. 76.   Capitulum generale laudat quod sacrosanctum Concilium Basileense statuit et confirmavit de prioratu sanctimonialium de Engental, approbatque, recipit et confirmat et declarat illum prioratum fore et esse de dicto Ordine, volens quod idem prioratus gaudeat privilegiis et immunitatibus Ordini nostro concessis, omnia alia laudando, approbando, instituendo huius loci tangentia per abbatem de Luzcella et abbatissam de Augia Sanctae Mariae dicti Ordinis. 77.   Domino Morimundi committit et praecipit Capitulum generale, quatinus quantocius commode fieri poterit, se personaliter transferat ad monasterium de Bella valle et ad alia ab eo dependentia monasteria, ibique debite reformationis officium exerceat visitando, corrigendo et emendando quae corrigenda, visitanda et emendanda invenerit, in plenaria Ordinis potestate. 78.   Capitulum generale annuit et concedit fratri Mauritio Pelaboti, abbati monasterii de Calercio, quatinus cum ad ipsum venerint aliqui religiosi Ordinis apostatae, quos recipere voluerit, prius et ante omnia eos remittat ad dominum Cistercii qui eosdem, si sibi expediens visum fuerit, ad ipsum remittet. 79.   Domino abbati Morimundi committit generale Capitulum, quatinus se informet de disturbio, controversia et ceteris querelis exortis inter abbatem et religiosos monasterii Beatae Mariae de Sancta Fide, et cognito causae merito his divisionibus debitum finem imponat, in plenaria Ordinis potestate, revocando et compellendo dictum abbatem, nunc in Curia romana existentem, per censuras Ordinis, ut ad suum monasterium indilate revertatur, et omnes sibi commissos in viam salutis et pacis dirigat. 80.   Capitulum generale statuit et ordinat ut dominus Cisterciensis in plenaria Ordinis potestate possit in qualibet provincia instituere unum abbatem procuratorem, cum potestate substituendi unum vel plures loco sui ad defendendum iura, libertates, franchisias, privilegia et exemptiones Ordinis, communibus expensis locorum et domorum Ordinis in ipsis provinciis sitorum. 81.   Abbatibus de Bello prato et Claroloco, Tullensis dioecesis, tam coniunctim quam divisim, committit generale Capitulum, quatinus omnes et singulos abbates, abbatissas, ceterasque omnes regulares personas eiusdem Ordinis, utriusque sexus, quos et quas invenerint in aliquibus pecuniarum summis abbati et conventui seu monasterio Beatae Mariae de Villerio, Metensis dioecesis, obligatos vel obligatas… *etc. ut in forma consueta*. 82.   Abbatibus de Heysterbach et de Loco Sanctae Mariae, tam coniunctim quam divisim, praecipit generale Capitulum in plenaria ipsius potestate, quatinus omnes et singulos religiosos nostri Ordinis, quos sciverint et invenerint per civitatem Coloniensem girovagari, aut contra religiosos Ordinis mores vivere, ipsos ad propria monasteria per censuras Ordinis remittant, et ire compellant, et in casu rebellionis eos strictis carceribus mancipent et suis propriis abbatibus eorumdem monasteriorum expensis duci faciant, omni appellatione postposita. 83.   Abbatibus Beatae Mariae de Bono portu, de Mortuo mari, de Voto, de Valle et de Caroliloco, et eorum cuilibet per se et in solidum, auctoritate Capituli generalis committitur, quatinus debita informatione prius per eos facta super aliquibus certis contractibus per modernum abbatem Belli becci, s. th. pr., seu praedecessores suos factis et passatis, si eos rationabiles, utiles et fructuosos suo monasterio repererint, approbent, confirment et ratificent, in plenaria Ordinis potestate. 84.   Omnes et singulos abbates in praesenti Capitulo confirmatos et absentes, idem Capitulum generale citat ad proximum Capitulum personaliter comparituros. 85.   Priori Montis Sanctae Walburgis praesens Capitulum concedit, quatinus praecipuis festivitatibus ad prioratum suum causa devotionis accedens admittere ac historiam sancti Iudoci et sanctae Walburgis, patronorum dicti prioratus, celebrare valeat. 86.   Abbati de Pomerio praesens generale Capitulum districtius inhibet, ne fratri Petro de Hagis licentiam conferat extra suum monasterium residendi, nisi tamen ibidem professionem fecerit regularem, licentias a dicto abbate eidem fratri Petro hactenus ubilibet residendi concessas revocando, pensionemque victalitii a priore et conventu prioratus in Warmunda, Traiectensis dioecesis, eidem fratri Petro solvendam monasterio de Heysterbach, donec idem frater ad idem monasterium de Heysterbach redierit, applicando praefatis priori et conventui prioratus in Warmunda, ne cuicumque alteri quam abbati de Heysterbach dictam pensionem solvere praesumat, in virtute salutaris obedientiae, ac sub excommunicationis poena inhibendo. 87. Transumptionem [Transsumptionem], mutationem provisionem et institutionem fratris Mathiae de Letteinga in abbatem monasterii de Fristorff, per dominum abbatem Morimundi, cuius anima Deo vivat ! factas, quamadmodum [quemadmodum ] in decreto… approbat, *etc.* 88.   Abbati monasterii de Gardo praesens generale Capitulum mandat et praecipit, quatinus attentis diligenti ad studium vigilantia, honorum et laudum fructibus, obscura studii continuatione Ordini nostro quamplurimum profuturis fratris Petri Hovecorne, dictum fratrem usque ad complementum lecturae summarum, in collegio Sancti Bernardi Parisiis manuteneat et continuet abbati de Valloliis praecipiendo, quatinus pro manutenentia et continuatione praedictis, dicto abbati de Gardo contribuat in dimietate [medietate ] bursae, ipsum eumdem abbatem eo in casu a missione scolaris Parisiis dicti fratris Patri continuatione durante absolvendo, provisorique Sancti Bernardi praecipiendo ut praedictos abbates ad huiusmodi manutenentiam, continuationem et contributionem, per censuram Ordinis et in eiusdem auctoritate plenaria compellat. 89.   Ad instantiam abbatissae monasterii de Saliceto praesens generale Capitulum cum sorore Petronilla de Haluym, sua suique monasterii professa, misericorditer et benigne dispensat, ut non obstante vitii carnalis infamabili contagio, bino exinde puerperio subsecuto eius pro huiusmodi poenitentiae regularis iniunctae sibi perhumili tolerantia, emendatiorisque vitae suae devota sponsione consideratis, ad omnes Ordinis gradus, honores, voces officia, dignitates, etiam abbatiali, si sua merita poposcerint, inclusa dignitate. 90.   Abbatibus de Regali monte, de Caroliloco et de Castellariis, ac etiam cellerario collegii Sancti Bernardi, et eorum cuilibet in solidum, praesens generale Capitulum committit, quatinus abbatem de Gratia Dei compellant ad satisfaciendum bursario collegii praedicti, de et super summa 40 scutorum auri, quam dicto bursario debet ratione expensarum, si scolaris in dicto collegio secundum tenorem obligatoriae cedulae perinde confectae, per censuram Ordinis et in praesentis Capituli plenaria potestate. 91.   Ad idem, abbati de Caricampo praesens generale Capitulum committit, quatinus abbatem de Lanneyo compellat ad satisfaciendum fratri Ioanni Fournier de et super summa 94 francorum, secundum formam ac tenorem obligationis instrumentoriae exinde confectae, primitus tamen partibus auditis. 92.   Pensionem per abbatem et conventum monasterii Signiaci fratri Ioanni de Siry assignatam et factam secundum formam litterarum, quibus haec annectitur diffinitio, praesens generale Capitulum confirmat et approbat. 93.   Cum fratre Ioanne Loblegois, monachi de Valloliis, ad sui abbatis humilem instantiam praesens generale Capitulum misericorditer dispensat, ut non obstante irregularitate quam in apostasia persaepius celebrando, Ordinis habitu derelicto, contraxit, ad omnes Ordinis gradus, voces, officia, dignitates, abbatiali etiam inclusa dignitate, promoveri valeat et admitti. 94.   Ad idem, cum fratre Ioanne Quingo, monacho de Bona requie, pro apostasia dumtaxat. 95.   Cum sorore Martina… (*locus vacuus*), professa monasterii de Wastina, preesens [praesens ] generale Capitulum misericorditer dispensat, ut non obstante natalium, quem patitur, defectu, de patre ligato matreque libera progenita, ad omnes Ordinis gradus, voces, officia, dignitates promoveri valeat et admitti, abbatiali seclusa dignitate. 96.   Ad idem, pro sorore Ioanna Le Fevre, professa monasterii de Pratis. 97.   Monasterium monialium de Porta coeli, Coloniensis dioecesis, abbati de Breydelaria generale Capitulum committit, visitandum et reformandum, in plenaria Ordinis potestate. 98.   Ad instantiam abbatissae Bellaecumbae cum sorore Catharina de Reveux, eiusdem monasterii religiosa expresse professa, misericorditer dispensat, ut non obstante inhabilitate ac infamiae nota quam usque in praesentem diem contraxit, ad omnes Ordinis actus legitimos, voces, gradus et officia, etiam abbatiali dignitate inclusa, promoveri valeat et assumi. 99.   Ad idem, pro sorore Maria Dromoi, monasterii Beatae Mariae de Gaudio. 100.   Ad instantiam abbatis Grandis silvae, s. th. pr., cum fratribus videlicet Antonio Boherii, Ioanne Gordonis, Guillelmo de Sabaudia et Iuliano Pellisserii, generale Capitulum dispensat super apostasia. 101.   Ad idem, pro fratre Ioanne Baude, generale Capitulum dispensat super apostasia, monasterii de Longovado. 102.   Ad idem, cum sorore Elisabeth, moniali Vallis Benedictae, Leodiensis dioecesis, super unico puerperio. 103.   Ad idem, cum sorore Yolende, moniali Beatae Mariae de Pratis, pro unico puerperio. 104.   Ad idem, cum sorore Ioanna de Baudart, Beatae Mariae de Vivario. 105.   Attentis morum probitate, scientiae litteralis claritudine, rutilantique virtute, quibus frater Ioannes… (*locus vacuus*) insignitur, praesens generale Capitulum eumdem fratrem ordinat, statuit ac decernit provisorem Viennensis studii ab abbate de Sancta Cruce, nec a quocumque alio, absque expresso generalis Capituli consensu, revocandum. 106.   Praesens generale Capitulum abbati de Rigniaco committit in plenaria Ordinis potestate, quatinus debite et sufficienter se informet de tractatu quodam inito et contracto inter abbatem monasterii de Fonteneto et quemdam Hugonem de Dampre scutiferum, prout in litteris quibus praesens diffinitio annectitur plenius continetur, sique ipsum ad utilitatem et commodum ipsius monasterii factum invenerit, confirmet, ratificet et approbet. 107.   Omnes et singulos germanicae nationis abbates, qui ad praesens Capitulum non venerint, attentis gravaminibus, diversis cladibus et imminentibus viarum periculis, quibus hoc anno opprimuntur ac detinentur, idem generale Capitulum habet benigniter excusatos, eosdemque citat ad proximum generale Capitulum. 108.   Excusationes abbatum a via praesentis capituli. Abbates de Prulliaco, de Bodelo, de Gimondo, de Alna, de Ripatorio, de Bonavalle Pictaviensi, de Charon, de Populeto, de Begario, de Regali monte, de Miratorio, de Valle Dei Leodiensis dioecesis, de Haymerode, de Valle Sanctae Mariae, de Rupibus, de Valentia, de Camberone, de Laude, de Claromarisco, de Vaucellis, de Valle regis, de Valle clara, de Caheriis, de Caladia, de Cheminione, de Tribus fontibus, de Alto fonte, de Curia Dei, de Pratea, de Fontemorum, de Barzella, de Landesio, de Bono loco Lemovicensis dioecesis, de Ursicampo, de Vallibus Sernay, de Calovio, de Albiniaco, et de Oliveto, qui suae remanentiae causas legitimas exposuerunt, tam verbo quam procuratorio, praesens generale Capitulum habet benigniter excusatos. 109.   Promotionem et institutionem fratris Edmundi Dautre in abbatem monasterii de Marciliaco per abbatem Rigniaci, in modo et forma in decreto… *etc.* 110.   Priori Sanctae Catharinae, Trevirensis dioecesis, per abbatem de Hymenrode constituto, praesens generale Capitulum concedit suis etiam successoribus in eodem, quatinus tam in hospitum receptione quam in emissionibus eorum, etiam absolutione sibi subditorum in omnibus a dicto suo prioratu tamquam abbas habeatur, benedictione novitiorum dumtaxat excepta. 111.   Abbatibus de Longovado, et de Bullencuria et de Moris et cuilibet eorum per se et in solidum, praesens generale Capitulum committit, quatinus omnes abbates et abbatissas, quos et quas alter eorum invenerit domino abbati Claraevallensi, s. th. pr., et eius monasterio in aliquibus pecuniarum summis… *etc. ut in forma consueta*. 112.   Ad idem, pro Rigniaco, de Pontigniaco et de Quinciaco monasterium abbatibus. 113.   Ad idem, pro Caroliloco, de Regali monte, de Valle Sanctae Mariae et de Vallibus Sernay. 114.   Ad idem, pro domino abbate Morimundensi, de Crista et de Caroloco monasteriorum abbates. 115.   Ad idem, pro collegio Sancti Bernardi, de Caroliloco, de Regali monte, de Valle Sanctae Mariae et de Vallibus Sernay. 116.   Ad idem, pro domino abbate de Bello becco, de Mortuo mari, de Fulcardimonte, de Bono portu, de Loco Dei monasteriorum abbatibus. 117.   Ad idem, pro Bello prato, de Regali monte et de Caroliloco monasteriorum abbatibus. 118.   Praesens generale Capitulum praecipit visitatoribus universis, quatinus in monasteriis monialium sibi subiectis plures quam duas de eadem propinquitate pro conspirationis occasione tollenda, minime recipere patiantur. 119.   Abbati de Ioyaco praesens generale Capitulum praecipit et mandat, quatinus singulis annis monasteria sibi subiecta visitare, Capituloque generali sequenti suae visitationis ordinationes non negligat intimare. 120.   Abbati monasterii Mulbronnensis praesens generale Capitulum specialem concedit auctoritatem conversum suum homicidam absolvendi a carceralibus poenis, quibus iam tribus annis merito subiacuit, loco carceris quamdam pro sua discretione poenitentiam eidem iniungendo. Item, eidem abbati concedit quod per immediate sequens triennium, auctoritate Capituli generalis, tam monachos et hospites ad se missos, quam moniales suo monasterio subditas, ab omnibus casibus eidem Capitulo reservatis absolvere, necnon novitios ante completum probationis annum benedicere valeat. 121.   Item, abbatem Mulbronnensem a missione studentium et ab hospitum receptione, usque ad triennium, praesens generale Capitulum habet benigniter excusatum. 122.   Abbatibus de Fusniaco, de Signiaco et de Valle regis, et eorum ambobus coniunctim praesens generale Capitulum committit, quatinus omnes et singulos contractus per praedecessores domini abbatis Igniacensis in praeiudicium, fraudem, contraque papalia et Ordinis instituta factos et initos, revocent et annullent, in plenaria Ordinis potestate. 123.   Abbati de Bona requie praesens generale Capitulum praecipit et mandat, quatinus fratrem Ioannem Quingo, monachum suum, in suo recipiat monasterio, aut in aliquo alio Ordinis monasterio bene regulato, cum licentia profitendi transmittat. 124.   Cum ex frequenti et assidua illegitimorum receptione, quamplurima Ordini nostro provenerint scandala, praesens generale Capitulum inhibet abbatibus et abbatissis Ordinis, ne de cetero quoslibet illegitimos aut illegitimas recipere praesumant. 125.   Cum ex difformitate habituum in plerisque partibus, praesertim Allemanniae, Ordo noster suae formae quamplurima patiatur dispendia, in dissimili praecipue colore, tantae temeritatis et execrandae vanitatis abusum generale Capitulum debitae reformationis acuto mucrone resecare satagens, abbatibus et monachis Ordinis universi, in virtute salutaris obedientiae districtius inhibet, ne de cetero diversorum colorum habitus ab inolito Ordinis more difformes qualitercumque ferre, seu penes se detinere praesumant ; sed extra monasterium nigras et non griseas deferre praesumant cucullas. 126.   Ut secundum primordialia nostri Ordinis instituta in habitu et esu conformitatis polleamus honore, praesens generale Capitulum prohibet omnibus et singulis Ordinis incolis, ne de cetero secunda quartaque feriis ac diebus sermonum carnibus uti praesumant. 127.   Omnes et singulos abbates maioris Poloniae, praesens generale Capitulum per immediate sequens quadriennium habet benigniter a via Capituli generalis excusatos. 128.   Praesens generale Capitulum decernit quod regi Poloniae super insolito abbatum sui regni gravamine rescribet. 129.   Abbati et conventui monasterii de Dulci valle, praesens generale Capitulum concedit, quod secundum suae devotionis instantiam unam missam de sancto Bartholomeo valeant qualibet hebdomada celebrare. 130.   Abbatibus de Obra, de Novali Sanctae Mariae et de Colbatz, Sverinensis, Hyldeshemensis et Caminensis dioecesium, praesens generale Capitulum committit, quatinus causam inter abbatem de Reynevelde et fratrem Nicolaum Menivel exortum discurrant, determinent ac decidant, in plenaria Ordinis potestate. 131.   Sanctae devotioni abbatum et monachorum in Anglia constitutorum praesens generale Capitulum condescendens, eisdem committit ut singulis sextis feriis per totum annum, et in vigiliis omnium apostolorum valeant sanctum observare ieiunium, in virtute salutaris obedientiae ac sub excommunicationis poena. 132.   Abbati monasterii Beatae Mariae iuxta Dubliniam, in Hybernia, praesens generale Capitulum praecipit et mandat, quatinus fratrem Richardum, monachum suum, in sacra pagina baccalarium, ad examen et studium remittat, cum debita provisione usque ad gradum doctoratus inclusive, sub divinae et Ordinis indignationis animadversione. 133.   Hybernicis religiosis in studio Oxoniensi residentibus, praesens generale Capitulum concedit ut privilegiis, libertatibus et promotionibus dicti collegii, ut Anglici, ad plenum gaudeant et utantur. 134.   Execrandis criminibus et horrendis excessibus fratris Petri Troillo, nuper abbatis de Columna, notitiae generalis Capituli deductis, idem Capitulum decernit, praecipit ac diffinit, quod dictus frater Petrus in carceribus in quibus nunc detinetur, vel in aliis quibuscumque tamdiu detineatur, donec super rapina, transportatione et alienatione librorum, crucium, calicum et aliorum quorumcumque bonorum monasterii de Columna, plenariam et integram satisfactionem [fecerit]. Omnibus et singulis Ordini nostro subiectis regularibus personis districtissime praecipiendo, quatinus fratres Maturinum Betot et Colinum de la Buxière, in huiusmodi criminibus participes, consentientes et complices, et nunc per mundum apostatando damnabiliter discurrentes capiant seu capi faciant, et in carceribus detineant, detinere faciant, invocato si opus sit auxilio brachii saecularis. 135.   Abbati monasterii de Columna generale Capitulum facultatem et auctoritatem concedit, quatinus super controversia inter ipsum et magistrum Ioannem Bracheti exorta, ratione occupationis dicti sui monasterii, et alias cum eodem commodius quo voluerit tractare valeat et appunctuare. 